Poul Dalsager
Poul Dalsager, 1929-2001, dansk politiker, tidligere EF-kommissær, borgmester i Hjørring 1990-95. Poul Dalsager var uddannet bankmand og var 1959-62 medlem af Hjørring Byråd for Socialdemokratiet. I 1964 blev han MF og orienterede sig mod partiets højrefløj i kredsen omkring Per Hækkerup; som formand for Markedsudvalget 1971-73 markerede han sig som klar EF-tilhænger.
Poul Dalsager var landbrugs- og fiskeriminister 1975-77 og landbrugsminister 1977-78, men mistede ministerposten ved dannelsen af SV-regeringen i 1978. Fra 1979 var han atter landbrugsminister, indtil han i 1981 blev udnævnt til EF-kommissær for landbrug. I 1984 vendte Poul Dalsager tilbage til Danmark og genoptog kommunalpolitikken.